गसाइगाव , 3 नभेम्बर : मोनसे बिखा गावथाव - थाव दुखुथिया जाथाया दुलाराय गसाइगाव महकुमायावनो सोमोनांनाय थासारि खालामदों । गेस एजेन्सिनि फालांगि खालामनानै खुनुरुखुम नख'रखौ फोलोमनाय बे गोरिब नख'रनि गाहाय बिगोमा निर्मल पालजों लोगोसे बिनि नख'रनि सा 4 सुबुंफोरा मिथिस'आजासे गावसोरखौनो जिउ फोजोबना लानाय जाथाया ओन्सोलनि साफ्रोमबो सुबुंफोरखौ दुखु आरो सोमोनांनाय थासारि सोमजिहोदों । जाथायनि बागै मिथिनो मोननाय बायदिब्ला बिटिआरनि कक्राझार जिल्लानि सिङाव थानाय गसाइगाव महकुमानि तुलसिबिल बाजाराव थांनाय हरनि निजोम समाव निर्मल पाल ( 52 ) मुंनि फालांगिनि नख'रनि गासैबो सुबुंफोरा गोदोनायाव दौलें लागायनानै जिउ फोजोबना लायो । मोनसे समाव तुलसिबिल बाजारनि साखाथियाव थानाय जयपुरनि थागिबि निर्मल पालआ उननि समाव तुलसिबिल बाजारावनो अरायथायै थायो । तुलसिबिल बाजाराव मोनसे फिसा फालांगि जागायजेन्नाय निर्मल पालआ लन लानाय रांनि दाहारखौ लानायनि जाउनाव गोसोयारि गुलाइ - गुजाय सान्नायजों भुगिनांदोंमोन होन्नानै गुदि संदान्नायाव मिथिनो मोननाय जादों । जायगानि राइजो - राजा आरो बिनि सोमोन्दोयारिया फोरमायनाय बायदिब्ला जोबोद लोरबां रांखान्थिनि हालोदजों मोनसे फिसा फालांगिखौ जागायजेन्नानै खुनुरुखुमै गावनि नख'र सामलायनाय निर्मल पालआ लन लानायनि उनाव लनखौ सुख'नो हायैयाव गोबां सान्नायजों जिंगासिदोंमोन । मख'नो गोनांदि , तुलसिबिल बाजारनि थागिबि निर्मल पाल ( 52 ) , बिसि मल्लिका पाल ( 45 ) , फिसाजोफोर फारियै पुजा पाल ( 25 ) , नेहा पाल ( 17 ) , स्नेहा पाल ( 16 ) मोनहा थांनाय हरनि समाव गावनि न'यावनो जिउ फोजोबना लादों । निर्मल पालआ थांनानै थानाय समाव तुलसिबिल बाजाराव भारत गेसनि साब एजेन महरै खामानि मावगासिनो दंमोन । जायगानि सुबुंफोरा मिथिहोनाय बायदिब्ला निर्मल पालआ फालांगिनि थाखाय थोजासे रांनि गोनांथि जादोंमोन । जायनि थाखाय फालांगियाव आरो नख'राव बाहायनायनि थाखाय लन लानानै आरो बे लननि दाहारखौ सुख'फिन्नो हायैनि जाहोनावनो थोंजोङै जिउ फोजोबना लानायनि लामाखौ सायख'ना लादों होन्नानै जायगानि सुबुंफोरा सुलुङाव फोरमायदों । मिथिनाय बायदिब्ला निर्मल पालनि देरसिन फिसाजो पुजा पालआ बिगियान आयदायाव डिग्री लानानै तुलसिबिल जातिय बिद्यालयआव फोरोंगिरि महरै साख्रि मावगासिनो दंमोन । फारसेथिं नैथि फिसाजो नेहा पालआ हायार सेकेन्डारिनि नैथि बोसोरनि फरायसुलिमोन आरो थामथि फिसाजोआ 10 थाखोयाव फरायगासिनो दंमोन । बे जाथायखौ लानानै ओन्सोलनि गुबुन गुबुन हान्जा आफादफोरा गोथौ दुखु मोन्नाय फोरमायनायजों लोगोसे जाथायनि सायाव नायबिजिरनो दाबि देखाङो । 
नख'रसेनि सा 5 सोद्रोमाफोरा गावसोरखौनो जिउ फोजोबना लादों